Tööalasest Euroopa Liidu õiguse rikkumisest teavitaja kaitse seaduse ja rahvusvahelise sanktsiooni seaduse

 täiendamise seaduse (liidu piiravate meetmete direktiiv) eelnõu seletuskirja juurde

Lisa 1

**Märkuste ja ettepanekute tabel**

|  |  |  |
| --- | --- | --- |
| **Nr** | **Ettepaneku/märkuse sisu** | **JM seisukohad/vastused** |
| **Eesti Linnade ja Valdade Liit** |
| 1. | Kuidas peaks välja nägema asutuse väline teavituskanal kohaliku omavalitsuse (KOV) kontekstis? Kas selle loomisel ja haldamisel on soovitatav kaasata kolmandaid osapooli või pigem arendada kanali haldust KOV-i sees? | Küsimus puudutab eelkõige 1.9.2024 jõustunud TÕRTKS regulatsiooni.Teavitaja kaitse regulatsioon on taotluslikult kehtestatud paindlikuna, et arvestada juriidiliste isikute või organite eripärade ning võimalustega. TÕRTKS kehtestanud seaduseelnõu seletuskirjas on asutusevälise teavituskanali nõuete kohta sätestatud järgnevat: „Asutuseväline teavituskanal peab võimaldama konfidentsiaalsust tagavalt rikkumisest teavitada nii suuliselt häälsõnumiga ja vahetul kohtumisel kui ka kirjalikult. Seega peab asutuseväline teavituskanal võimaldama isikul teavitada rikkumistest kirjalikult ja esitada teade posti, füüsilise kaebusepostkasti või veebiplatvormi kaudu, sealhulgas sisevõrgu või interneti või ka selleks otstarbeks loodud rakenduse kaudu, või suuliselt vihjetelefoni, muu häälsõnumiga või mõlema kaudu. Pädeval asutusel on võimalik ise otsustada, kuidas § 9 lõikest 1 tulenevad nõuded on täidetud, st kas nt kirjalikult teavitamine on tagatud veebiplatvormil teavitamise kaudu või näiteks füüsilise kaebusposti kaudu teavitamisega. Rikkumisest teavitava isiku taotluse korral peavad asutusevälised teavituskanalid võimaldama teavitada rikkumisest mõistliku aja jooksul ka vahetul kohtumisel.“Teavituskanali loomise ja haldamisega seonduvalt märgime, et kolmandate isikute kaasamise vajadus sõltub konkreetse KOV-i võimekusest. Võimalusel tasub selleks otstarbeks ära kasutada juba olemasolevaid ressursse, mis võib seisneda nii KOV-i enda sobiliku ettevalmistusega teenistujate rakendamisel (õigusküsimused, tehniline korraldus) kui ka laiemalt riigis olemasoleva pädevuse kasutamises (võimalik on pöörduda konkreetses probleemis selgusele jõudmiseks valdkonnaspetsiifilise ametiasutuse poole). |
| 2. | Millised nõuded peavad olema täidetud, et asutuse väline teavituskanal vastaks seaduse § 9 lõikes 5 nimetatud rikkumisteadete vastuvõtmise ning järelmeetmete võtmise nõuetele? Kas on plaanis pakkuda juhendmaterjale või näiteid välise teavituskanali praktilise korralduse kohta? Arvestades, et kohalike omavalitsuste ressurss ja praktiline kogemus on erinevad, oleks suureks abiks ühtsed juhised või parimate praktikate näited. | Rikkumisteadete vastuvõtmisele ja järelmeetmetele esitatud nõudeid on täpsemalt kirjeldatud TÕRTKS §-des 10 ja 11.Pädeval asutusel peab olema suutlikkus võtta rikkumisteateid vastu ning küsida täiendavat teavet, anda teavitajale tagasisidet ja vajadusel rakendada järelmeetmeid.Pädeval asutusel on olemas ka vajalik suutlikkus ja volitused, et tagada asjakohaste järelmeetmete rakendamine, mis hõlmab teates esitatud väidete õigsuse hindamist ja teavitatud rikkumiste käsitlemist, kasutades sel eesmärgil vastavalt oma volitustele sisejuurdluse või uurimise alustamist või vahendite tagasinõudmist või muu asjakohase parandusmeetme rakendamist. Alternatiivina on neil ka volitused, et anda teave üle mõnele teisele asutusele, kes peaks teavitatud rikkumist uurima, tagades, et asjaomane asutus võtab kasutusele asjakohased järelmeetmed. Näiteks ei ole mõeldav, et KOV viib rikkumisega seonduvalt läbi kriminaalmenetlust. Seega, kui teavituse sisuks oleva rikkumise puhul kerkib kuriteokahtlus, tuleb teavituse saanud üksusel edastada kuriteoteade prokuratuuri või vastavale uurimisasutusele, näiteks PPA-le, maksualase kuriteo korral Maksu- ja Tolliametile, konkurentsialase kuriteo korral Konkurentsiametile jne.Hetkel on koostamisel ka TÕRTKS § 9 lg 6 sisalduva volitusnormi alusel kehtestatava VV määruse eelnõu, millega kehtestatakse täpsem rikkumisteadete vastuvõtmise ning järelmeetmete võtmise kord.Üheks viisiks, kuidas tagada kohustuste täitmine, on määrata teavituste menetlemise ülesandega tegelev isik või üksus ja luua talle selleks otstarbeks eraldi turvaline meiliaadress ning telefoninumber, millele pole kõrvalistel isikutel ligipääsu. St ühtlasi, et teavitusega seotud infot ei salvestata avalikus (asutusesiseses) kasutuses olevale võrgukettale, ei registreerita dokumendihaldussüsteemis ja on võetud muud vajalikud meetmed selleks, et teavitusega seotud infole saaks ligi üksnes seda menetlev isik.Avalike veebiandmete põhjal pakutaksegi standardsete teavitusvõimalustena spetsiaalset meiliaadressi ning telefoninumbrit, mille kaudu on võimalik rikkumisest kas otse teavitada (mõnel juhul salvestada häälsõnum) või leppida kokku kohtumine ning vastav info edastada näost-näkku kohtumisel. Täiendavalt võimaldavad mõned asutused teavitada veebivormi kaudu (vt nt [Rikkumisest teavitamine | Finantsinspektsioon](https://www.fi.ee/et/tarbijale/millal-poorduda-finantsinspektsiooni-poole/rikkumisest-teavitamine)). |
| 3. | Kas eelnõu esitaja planeerib koostööd kohalike omavalitsuste ja teiste avaliku sektori asutustega ja arutelusid välise teavituskanali praktiliseks rakendamiseks? | Käesoleva seisuga arutelusid planeeritud ei ole, kuid väljatöötamisel on seadust täpsustava Vabariigi Valitsuse määruse eelnõu. Samuti on võimalik seaduse rakendamisel tekkinud küsimustega jätkuvalt ministeeriumi poole pöörduda. |